འཕྲོས་བཤད་ལས་དཀྱུས་ལ་བབ་ན།འཇར་པན་གྱི་དེང་རབས་ཚན་རྩལ་དང་དམངས་གཙོའི་ལམ་ལུགས།སྤྱི་དམངས་ཀྱི་ཡོང་འབབ།སྤྱི་ཚོགས་སྒྲིག་ལུགས་སོགས་གང་ལ་བལྟས་ཀྱང་ཡིད་སྨོན་མི་ཤོར་ས་གཅིག་ཀྱང་མེད།ཁོ་ཚོ་ཨེ་ཤ་ཡ་གླིང་ཆེན་ནས་སྟོབས་ཀྱིས་འགྱིང་དུས་ཕྲག་དོག་གི་མེ་ཕུང་ཤུགས་ཀྱིས་སྤུར་ཏེ་བསྲེག་འདོད་ཀྱི་སྦྱོར་བ་རྩོམ་མཁན་རེ་འགའ་ཡོད་ཀྱང་དེ་ནི་ངལ་བ་འབྲས་མེད་ཡིན།ནུབ་ཕྱོགས་དཔལ་ཡོན་ཨེ་ཤ་ཡ་ལ་ཐོན་དུས།དེ་ནི་དམག་གི་ཟིལ་ཤུགས་དང་བསྡེབས་ཏེ་དྲག་པོའི་དཔུང་གིས་བསྐྱལ་ནས་ཡོང་བ་རེད།དུས་དེར་རྒྱལ་ཁབ་ཕལ་ཆེ་བས་མཐའ་དམག་གི་བཙན་འཛུལ་ལས་དེ་ལས་མངོན་པའི་དེང་རབས་དཔལ་ཡོན་གྱི་གཟི་འོད་མ་མཐོང་།འོན་ཏེ་འཇར་པན་པས་ཁྲོ་གཉེར་བསྡུས་པའི་དེང་རབས་དཔལ་ཡོན་གྱི་ནུས་སྟོབས་མཐོང་བ་མ་ཟད་ཀྱི་དེ་ལ་ཡིད་གཉིས་ཐེ་ཚོམ་མེད་པའི་དུང་བ་སྐྱེས།དུས་ཀྱི་འགག་སྒོ་དེ་ལྟ་བུ་རུ།འཇར་པན་པས་ཅི་མགྱོགས་གང་མྱུར་གྱིས་དེང་རབས་དཔལ་ཡོན་ལ་སློབ་སྦྱོང་བྱས་ཤིང་རང་གི་མདུན་ལམ་འདི་ལ་རེ་བ་ལས་གཞན་གང་གིས་ཀྱང་ཐག་མི་ཆོད་པའི་གནས་ལུགས་རྟོགས།དེ་ལྟར་ཁོ་ཚོ་ནི་ཨེ་ཤ་ཡ་གླིང་གི་དེང་རབས་དཔལ་ཡོན་གྱི་རྗེས་འབྲངས་པ་སྔ་ཤོས་ཡིན།ཁོ་ཚོར་དབང་ལ་དབང་ཚད་པོ་དུས་སྐབས་དེའི་གདམ་ང་ལས་ཐོན་ཞིང་གདམ་ང་དེ་ནི་རྣམ་འབྱེད་ཀྱི་ཤེས་རབ་ལས་བྱུང་བ་རེད།